Un bărbat a fost găsit mort într-o maşină care a ars într-o parcare de pe raza localităţii Şcheia din judeţul Suceava, au anunţat, miercuri, reprezentanţii ISU. Pompierii au stabilit că focul a fost provocat.
Pompierii au intervenit, miercuri, pentru stingerea unui incendiu care a cuprins un autoturism aflat într-o parcare din judeţul Suceava. Din interior a fost scos un bărbat cu arsuri pe toată suprafaţa corporală, fiind declarat decesul. Pompierii au stabilit că focul a fost provocat.
”Incendiu la un autoturism in loc. Şcheia (parcare „Rulmentul”). Intervin pompierii militari cu o autospeciala de stingere si cu echipajul SMURD-TIM (Terapie intensivă mobilă). Incendiul este localizat şi se lucrează pentru lichidare”, a transmis, miercuri, ISU Suceava.
Sursa citată a precizat că, din nefericire, din interiorul maşinii a fost extras un bărbat, cu arsuri pe toată suprafaţa corporală.
”Acesta a fost declarat decedat. Cauza probabilă de izbucnire a flăcărilor a fost folosirea intenţionată a sursei de aprindere pentru a genera incendiul”, au mai transmis pompierii.